Hans Enoksen

Hans Enoksen (1956–2025) var en grønlandsk politiker. Han var Grønlands regjeringssjef og medlem av Grønlands landsting, først for partiet Siumut, men brøt ut og dannet et nytt parti, Naleraq, i 2014.

 Biografi 
 Bakgrunn 
Enokse  vokste opp i Itilleq. Han var handelsutdannet og var kjøpmann i flere bygder. Han snakket kun grønlandsk.

Han fikk sitt første tillitsverv da han ble valgt inn i menighetsrådet i Itilleq i 1979.

 Politiker 
Han var medlem av Itilleq bygderåd 1987–2001, medlem av Sisimiut kommunestyre 1989–2001, varaordfører 1997–2001 og fungerende ordfører et halvt år i 1998. I 2001 var han formann i kommunenes interesseorganisasjon, KANUKOKA.

Enoksen ble valgt inn i Grønlands landsting i 1995 og ble utnevnt til fiskeri-, fangst- og bygdeminister i 2001. Samme år ble han formann i Siumut, og fikk støtte fra 53 % av partimedlemmene i en uravstemning året etter.

 Regjeringssjef 
Etter valget i 2002 dannet han sin første regjering, utgått fra Siumut og Inuit Ataqatigiit. En viktig sak for regjeringen ble forhandlinger med Danmark og USA om kompensasjon for den amerikanske flybasen ved Thule. Regjeringen avskaffet også priskontrollen på forbruksvarer, elektrisitet og brennstoff. Etter valget i 2005 ble regjeringen utvidet med Atassut. I 2007 sprakk samarbeidet på fiskeripolitikken, og Inuit Ataqatigiit gikk ut av regjeringen.

Enoksen ivret for utvidet grønlandsk selvstyre foran folkeavstemningen i 2008. Resultatet gav Grønland utvidet selvstyre på 30 saksfelt, med virkning fra 21. juni 2009, 30-årsdagen for etableringen av hjemmestyret.

Etter valget i 2009 måtte Enoksen, som første Siumut-formann, overlate regjeringsmakten til et annet parti. Enoksen trakk seg som partiformann. Han fortsatte som medlem av landstinget. I 2014 brøt han med Siumut og dannet et nytt parti, Naleraq, som skulle ha større vekt på utkantenes interesser.

Enoksen representerte Naleraq i Kim Kielsens tredje regjering fra 2016 til 2018, først et halvt år med ministeransvaret for fiskeri og fangst, deretter for næring, arbeidsmarked, utenrikshandel og energi.

 Utmerkelser 
 60px Ridder av Dannebrog (2004)
 60px Nersornaat i gull, grønlandsk fortjenstmedalje (2004)

 Referanser 

 Eksterne lenker 


Kategori:Grønlandske politikere
Kategori:Riddere av Dannebrogordenen
Kategori:Mottakere av Nersornaat i gull
Kategori:Personer fra Qeqqata